Nainen yritettiin raiskata Vihdissä – kukaan ei pysähtynyt auttamaan

Nainen yritti pysäyttää vastaan tulleita autoilijoita saadakseen apua, mutta kukaan ei pysähtynyt.

Noin 30-vuotias nainen yritettiin raiskata Vihdissä viime lauantaina aamuyöstä.

–Nainen oli kävelemässä ravintolasta kotiin Nummelassa Ojakkalantiellä. Mies yritti viedä hänet sivummalle, mutta hän vastusteli kovasti, pääsikin pian irti ja lähti pakoon tilanteesta, komisario Sami Kari Länsi-Uudenmaan poliisista kertoo Ilta-Sanomille.

Kari kertoo, että nainen pudotti tilanteessa puhelimensa ja lähti pakoon kohti keskustaa.

–Nainen yritti pysäyttää vastaan tulleita autoilijoita saadakseen apua, mutta kukaan ei pysähtynyt, Kari kertoo.

Karin mukaan naisen oli pakko voittaa pelkonsa ja palata vielä takaisin ravintolaan, josta oli lähtenyt.

–Ravintolasta hän sitten sai apua ja soitti itse poliisille ja saimme hälytyksen kello 03.45, Kari painottaa

Poliisi toivoo nyt havaintoja eri suuntaa lähteneestä miehestä ja pyytää kahta tapahtuma-aikaan Vihdin Nummelassa liikkunutta autoilijaa ottamaan yhteyttä. Toista vaalea naishenkilö yritti pysäyttää Ojakkalantien Valintatalon kohdalla ja toista Vihdintiellä Nesteen kohdalla.

–Tiedot saa lähettää sähköpostiosoitteeseen satu.yli-hirvela@poliisi.fi, Kari tähdentää.

Aisasta kertoi aiemmin Helsingin Sanomat verkkosivuillaan.